বিবিসির এক প্রতিবেদনে বলা হয়, মার্কিন প্রতিরক্ষা দফতর এ সিদ্ধান্তটি স্থানীয় সময় শনিবার জানালেও এর আগে থেকেই সেই অর্থের ছাড় আগে স্থগিত রাখা হয়েছিল। শনিবার তা একেবারে বাতিলের বিষয়টি ঘোষণা দিল যুক্তরাষ্ট্র। এখন সেই অর্থ পাকিস্তানকে দেয়ার বদলে সামরিক বাহিনী তাদের ‘জরুরি অগ্রাধিকার’ বিভিন্ন প্রকল্পে খরচের পরিকল্পনা নিয়েছে। মুখপাত্র লেফটেনেন্ট কর্নেল কোনে ফকনার বলেন, ‘অর্থ সহায়তা বন্ধের সিন্ধান্ত হলেও সন্ত্রাসী গোষ্ঠীর বিরুদ্ধে ব্যবস্থা নিতে পাকিস্তানের ওপর চাপ অব্যাহত রাখব আমরা।’ পেন্টাগণ ঘোষণা দিলেও এখনই তা কার্যকর হচ্ছে না। সিদ্ধান্তটি মার্কিন কংগ্রেসে অনুমোদিত হলেই তা কার্যকর হবে। মার্কিন পররাষ্ট্রমন্ত্রী মাইক পম্পেওর পাকিস্তান সফরের দিনকয়েক আগে পেন্টাগণ ইসলামাবাদকে দেয়া অর্থ সহায়তা বাতিলের এ ঘোষণা দিল। পাকিস্তান সফরে দেশটির নতুন প্রধানমন্ত্রী ইমরান খানের সঙ্গে পম্পেওর দেখা হওয়ার কথা রয়েছে। জঙ্গি দমনে পাকিস্তানের ব্যর্থতা নিয়ে ট্রাম্প প্রশাসন আগে থেকেই বেশ কট্টর অবস্থানে রয়েছে। মার্কিন প্রেসিডেন্ট এর আগে পাকিস্তানের বিরুদ্ধে ‘বিলিয়ন বিলিয়ন ডলার নিয়ে যুক্তরাষ্ট্রকে ধোঁকা দেয়ার’ অভিযোগ এনেছিলেন। চলতি বছরের জানুয়ারিতে মার্কিন সরকার পাকিস্তানে সব ধরনের নিরাপত্তা সহায়তা তহবিল কাঁটছাঁট করা হবে বলেও জানিয়েছিল। যুক্তরাষ্ট্রসহ পশ্চিমা আরও অনেক দেশই অভিযোগ করে আসছে দেশের ভেতরে তৎপর হাক্কানি সন্ত্রাসী নেটওয়ার্কসহ অন্যন্য সন্ত্রাসী গোষ্ঠীর বিরুদ্ধে ব্যবস্থা নিচ্ছে না পাকিস্তান। আফগানিস্তানের সীমান্ত পাড়ি দিয়ে তারা সেখানে হামলা পরিচালনা করছে। কিন্তু ইসলামাবাদ এ অভিযোগ সবসময়ই প্রত্যাখ্যান করেছে। যুক্তরাষ্ট্রের সর্বশেষ এ সিদ্ধান্তের বিষয়ে পাকিস্তান সরকার থেকে এখনও পর্যন্ত কোন মন্তব্য করা হয়নি। তবে এর আগে গত জানুয়ারি মাসে যখন এরকম একটি ঘোষণা দেয়া হয়েছিল তখন পাকিস্তানের সামরিক বাহিনীর পক্ষ থেকে বলা হয়েছিল, ‘পাকিস্তান কখনও অর্থের জন্যে সন্ত্রাসীদের বিরুদ্ধে লড়াই করেনি। করেছে শান্তি প্রতিষ্ঠার জন্যে। প্রচুর রক্তপাত ও সম্পদের বিনিময়ে পাকিস্তান জঙ্গিদের বিরুদ্ধে ব্যবস্থা নিচ্ছে।’ পাকিস্তানে সামরিক বাহিনীর অর্থ সহায়তা বাতিলের ঘোষণা দেয়ার আগের দিনই জাতিসংঘের প্যালেস্টাইনি শরণার্থী সংস্থার তহবিলেও আর অর্থ দেয়া হবে না বলে জানায় মার্কিন প্রশাসন। জাতিসংঘের ত্রাণ ও কাজ বিষয়ক সংস্থা ইউএনআরডব্লিউএ-কে ‘অবিশ্বাস্যরকমের ত্রুটিপূর্ণ’ প্রতিষ্ঠান হিসেবেও অ্যাখ্যা দিয়েছে তারা। প্যালেস্টাইনিরা ট্রাম্প প্রশাসনের এ সিদ্ধান্তকে তাদের ওপর ‘হামলা’ হিসেবে অভিহিত করেছে। ইউএনআরডব্লিউর তহবিল বন্ধে ট্রাম্প প্রশাসনের এ ঘোষণা মধ্যপ্রাচ্যের পরিস্থিতি আরও জটিল করে তুলবে বলে সতর্ক করেছেন জার্মানির পররাষ্ট্র মন্ত্রী হেইকো মাসও। তার আশঙ্কা, ‘প্রতিষ্ঠানটির এ ক্ষতি, নিয়ন্ত্রণ করা যাবে না এমন চেইন রিঅ্যাকশনের সূচনা করতে পারে।’